ประกาศมหาวิทยาลัยพะเยา
ประกาศมหาวิทยาลัยพะเยา
เรื่อง
ปริญญาในสาขาวิชา อักษรย่อสำหรับสาขาวิชา
ครุยวิทยฐานะ
เข็มวิทยฐานะและครุยประจำตำแหน่ง
พ.ศ. ๒๕๕๔
 

โดยที่เป็นการสมควรให้ออกประกาศมหาวิทยาลัยพะเยา
การกำหนดปริญญาในสาขาวิชา อักษรย่อสำหรับสาขาวิชา ครุยวิทยฐานะ เข็มวิทยฐานะ และครุยประจำตำแหน่งให้เหมาะสมเป็นไปตามพระราชบัญญัติมหาวิทยาลัยพะเยา
พ.ศ. ๒๕๕๓ อาศัยอำนาจตามมาตรา ๒๑ มาตรา ๕๘ และมาตรา ๖๒
แห่งพระราชบัญญัติมหาวิทยาลัยพะเยา พ.ศ. ๒๕๕๓ และมติที่ประชุมสภามหาวิทยาลัยพะเยา
ในคราวประชุม ครั้งที่ ๒/๒๕๕๔ เมื่อวันที่ ๑๒ มีนาคม พ.ศ. ๒๕๕๔ จึงออกประกาศไว้
ดังต่อไปนี้

ข้อ ๑ ประกาศนี้เรียกว่า ประกาศมหาวิทยาลัยพะเยา เรื่อง ปริญญาในสาขาวิชาอักษรย่อสำหรับสาขาวิชา
ครุยวิทยฐานะ เข็มวิทยฐานะและครุยประจำตำแหน่ง พ.ศ. ๒๕๕๔

ข้อ ๒[๑]
ประกาศนี้ให้มีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้กำหนดปริญญาในสาขาวิชาและอักษรย่อสำหรับสาขาวิชาของมหาวิทยาลัยพะเยา
ดังต่อไปนี้
(๑) สาขาวิชาการแพทย์แผนไทยประยุกต์ มีปริญญาสามชั้น คือ
(ก) เอก เรียกว่า การแพทย์แผนไทยประยุกต์ดุษฎีบัณฑิต ใช้อักษรย่อ พทป.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า การแพทย์แผนไทยประยุกต์มหาบัณฑิต ใช้อักษรย่อ พทป.ม.
(ค) ตรี เรียกว่า การแพทย์แผนไทยประยุกต์บัณฑิต ใช้อักษรย่อ พทป.บ.
(๒) สาขาวิชาการศึกษา มีปริญญาสามชั้น คือ
(ก) เอก เรียกว่า การศึกษาดุษฎีบัณฑิต ใช้อักษรย่อ กศ.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า การศึกษามหาบัณฑิต ใช้อักษรย่อ กศ.ม.
(ค) ตรี เรียกว่า การศึกษาบัณฑิต ใช้อักษรย่อ กศ.บ.
(๓) สาขาวิชาทันตแพทยศาสตร์ มีปริญญาสองชั้น คือ
(ก) เอก เรียกว่า ทันตแพทยศาสตรดุษฎีบัณฑิต ใช้อักษรย่อ ท.ด. และ ปรัชญาดุษฏีบัณฑิต ใช้อักษรย่อ ปร.ด.
(ข) ตรี เรียกว่า ทันตแพทยศาสตรบัณฑิต ใช้อักษรย่อ ท.บ.
(๔) สาขาวิชานิติศาสตร์ มีปริญญาสามชั้น คือ
(ก) เอก เรียกว่า นิติศาสตรดุษฎีบัณฑิต ใช้อักษรย่อ น.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า นิติศาสตรมหาบัณฑิต ใช้อักษรย่อ น.ม.
(ค) ตรี เรียกว่า นิติศาสตรบัณฑิต ใช้อักษรย่อ น.บ.
(๕) สาขาวิชานิเทศศาสตร์ มีปริญญาสามชั้น คือ
(ก) เอก เรียกว่า นิเทศศาสตรดุษฎีบัณฑิต ใช้อักษรย่อ นศ.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า นิเทศศาสตรมหาบัณฑิต ใช้อักษรย่อ นศ.ม.
(ค) ตรี เรียกว่า นิเทศศาสตรบัณฑิต ใช้อักษรย่อ นศ.บ.
(๖) สาขาวิชาบริหารธุรกิจ มีปริญญาสามชั้น คือ
(ก) เอก เรียกว่า บริหารธุรกิจดุษฎีบัณฑิต ใช้อักษรย่อ บธ.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า บริหารธุรกิจมหาบัณฑิต ใช้อักษรย่อ บธ.ม.
(ค) ตรี เรียกว่า บริหารธุรกิจบัณฑิต ใช้อักษรย่อ บธ.บ.
(๗) สาขาวิชาบัญชี มีปริญญาสามชั้น คือ
(ก) เอก เรียกว่า บัญชีดุษฎีบัณฑิต ใช้อักษรย่อ บช.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า บัญชีมหาบัณฑิต ใช้อักษรย่อ บช.ม.
(ค) ตรี เรียกว่า บัญชีบัณฑิต ใช้อักษรย่อ
บช.บ.
(๘) สาขาวิชาพยาบาลศาสตร์ มีปริญญาสามชั้น คือ
(ก) เอก เรียกว่า พยาบาลศาสตรดุษฎีบัณฑิต ใช้อักษรย่อ พย.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า พยาบาลศาสตรมหาบัณฑิต ใช้อักษรย่อ พย.ม.
(ค) ตรี เรียกว่า พยาบาลศาสตรบัณฑิต ใช้อักษรย่อ พย.บ.
(๙) สาขาวิชาแพทยศาสตร์ มีปริญญาสองชั้น คือ
(ก) เอก เรียกว่า แพทยศาสตรดุษฎีบัณฑิต ใช้อักษรย่อ พ.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) ตรี เรียกว่า แพทยศาสตรบัณฑิต ใช้อักษรย่อ พ.บ.
(๑๐) สาขาวิชาเภสัชศาสตร์ มีปริญญาสามชั้น คือ
(ก) เอก เรียกว่า เภสัชศาสตรดุษฎีบัณฑิต ใช้อักษรย่อ ภ.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า เภสัชศาสตรมหาบัณฑิต ใช้อักษรย่อ ภ.ม.
(ค) ตรี เรียกว่า เภสัชศาสตรบัณฑิต ใช้อักษรย่อ ภ.บ.
(๑๑) สาขาวิชารัฐประศาสนศาสตร์ มีปริญญาสามชั้น คือ
(ก) เอก เรียกว่า รัฐประศาสนศาสตรดุษฎีบัณฑิต ใช้อักษรย่อ รป.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า รัฐประศาสนศาสตรมหาบัณฑิต ใช้อักษรย่อ รป.ม.
(ค) ตรี เรียกว่า รัฐประศาสนศาสตรบัณฑิต ใช้อักษรย่อ รป.บ.
(๑๒) สาขาวิชารัฐศาสตร์ มีปริญญาสามชั้น คือ
(ก) เอก เรียกว่า รัฐศาสตรดุษฎีบัณฑิต ใช้อักษรย่อ ร.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า รัฐศาสตรมหาบัณฑิต ใช้อักษรย่อ ร.ม.
(ค) ตรี เรียกว่า รัฐศาสตรบัณฑิต ใช้อักษรย่อ ร.บ.
(๑๓) สาขาวิชาวิทยาศาสตร์ มีปริญญาสามชั้น คือ
(ก) เอก เรียกว่า วิทยาศาสตรดุษฎีบัณฑิต ใช้อักษรย่อ วท.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า วิทยาศาสตรมหาบัณฑิต ใช้อักษรย่อ วท.ม.
(ค) ตรี เรียกว่า วิทยาศาสตรบัณฑิต ใช้อักษรย่อ วท.บ.
(๑๔) สาขาวิชาวิศวกรรมศาสตร์ มีปริญญาสามชั้น คือ
(ก) เอก เรียกว่า วิศวกรรมศาสตรดุษฎีบัณฑิต ใช้อักษรย่อ วศ.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า วิศวกรรมศาสตรมหาบัณฑิต ใช้อักษรย่อ วศ.ม.
(ค) ตรี เรียกว่า วิศวกรรมศาสตรบัณฑิต ใช้อักษรย่อ วศ.บ.
(๑๕) สาขาวิชาศิลปกรรมศาสตร์ มีปริญญาสามชั้น คือ
(ก) เอก เรียกว่า ศิลปกรรมศาสตรดุษฎีบัณฑิต ใช้อักษรย่อ ศป.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า ศิลปกรรมศาสตรมหาบัณฑิต ใช้อักษรย่อ ศป.ม.
(ค) ตรี เรียกว่า ศิลปกรรมศาสตรบัณฑิต ใช้อักษรย่อ ศป.บ.
(๑๖) สาขาวิชาศิลปศาสตร์ มีปริญญาสามชั้น คือ
(ก) เอก เรียกว่า ศิลปศาสตรดุษฎีบัณฑิต ใช้อักษรย่อ ศศ.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า ศิลปศาสตรมหาบัณฑิต ใช้อักษรย่อ ศศ.ม.
(ค) ตรี เรียกว่า ศิลปศาสตรบัณฑิต ใช้อักษรย่อ ศศ.บ.
(๑๗) สาขาวิชาเศรษฐศาสตร์ มีปริญญาสามชั้น คือ
(ก) เอก เรียกว่า เศรษฐศาสตรดุษฎีบัณฑิต ใช้อักษรย่อ ศ.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า เศรษฐศาสตรมหาบัณฑิต ใช้อักษรย่อ ศ.ม.
(ค) ตรี เรียกว่า เศรษฐศาสตรบัณฑิต ใช้อักษรย่อ ศ.บ.
(๑๘) สาขาวิชาสถาปัตยกรรมศาสตร์ มีปริญญาสามชั้น คือ
(ก) เอก เรียกว่า สถาปัตยกรรมศาสตรดุษฎีบัณฑิต ใช้อักษรย่อ สถ.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า สถาปัตยกรรมศาสตรมหาบัณฑิต ใช้อักษรย่อ สถ.ม.
(ค) ตรี เรียกว่า สถาปัตยกรรมศาสตรบัณฑิต ใช้อักษรย่อ สถ.บ.
(๑๙) สาขาวิชาสาธารณสุขศาสตร์ มีปริญญาสามชั้น คือ
(ก) เอก เรียกว่า สาธารณสุขศาสตรดุษฎีบัณฑิต ใช้อักษรย่อ ส.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า สาธารณสุขศาสตรมหาบัณฑิต ใช้อักษรย่อ ส.ม.
(ค) ตรี เรียกว่า สาธารณสุขศาสตรบัณฑิต ใช้อักษรย่อ ส.บ.
ทั้งนี้ หากมีสาขาหรือวิชาเอกให้ระบุชื่อสาขาหรือวิชาเอกนั้นไว้ในวงเล็บต่อท้ายปริญญาและอักษรย่อด้วย

ข้อ ๔ ครุยวิทยฐานะของมหาวิทยาลัยพะเยา
มีสามชั้น ดังต่อไปนี้
๔.๑ ครุยดุษฎีบัณฑิต ประกอบด้วย
(๑) เสื้อครุย ทำด้วยผ้าหรือแพรสีดำ
เย็บเป็นเสื้อคลุมยาวเหนือข้อเท้าประมาณ ๑๕ เซนติเมตร หลังและไหล่จีบ ตัวเสื้อผ่าอกตลอดความยาว
มีแถบผ้าทอลายที่มหาวิทยาลัยกำหนดตามที่แนบท้ายประกาศนี้
ทำด้วยผ้าฝ้ายสีม่วงสอดดิ้นสีทอง กว้าง ๑๐ เซนติเมตร
เย็บติดยาวตลอดสาบหน้าทั้งสองข้าง
ขลิบที่ขอบตลอดความยาวของสาบทั้งสองด้านด้วยเส้นไหมสีทอง
มีดิ้นถักสีประจำคณะหรือวิทยาลัยขนาด ๓ มิลลิเมตร ติดที่รอบคอ ปล่อยปลายห้อยยาว ๑๔
เซนติเมตรโดยมีพู่ที่ปลาย แขนเสื้อเป็นแขนพวงยาวระดับข้อมือ
ตอนกลางแขนทั้งสองข้างมีแถบกำมะหยี่สีม่วง กว้าง ๕ เซนติเมตร ยาว ๓๐ เซนติเมตร
พับปลายแถบเป็นมุมแหลม ขลิบรอบแถบด้วยไหมเกลียวสีทอง จำนวนสามแถบติดเรียงกัน
ระยะห่าง ๕ เซนติเมตร ติดเข็มวิทยฐานะตรงกลางสาบหน้าระดับอกทั้งสองด้าน
(๒) ผ้าคล้องคอแบบใบโพธิ์ ยาว ๑๒๐ เซนติเมตร
ด้านนอกทำด้วยผ้าหรือแพรสีดำ มีแถบกำมะหยี่สีม่วง กว้าง ๘ เซนติเมตร ทาบรอบคอ
ด้านในทำด้วยกำมะหยี่สีม่วง และให้แลบออกมาด้านนอก
ขอบนอกของผ้าคล้องคอด้านนอกขลิบด้วยแถบทำด้วยดิ้นทอง กว้าง ๑ เซนติเมตร
(๓) หมวกเป็นหมวกอ่อนแปดเหลี่ยมทรงฝาชี ทำด้วยผ้าหรือสักหลาดสีดำ เส้นผ่าศูนย์กลางเมื่อพับแบน
๒๕ เซนติเมตร มีปีกโดยรอบกว้างพอสมควร มีพู่ทำด้วยดิ้นสีทองยาว ๒๒ เซนติเมตร
ติดด้วยกระดุมดิ้นทองหนึ่งเม็ดตรงกลางหมวกให้ปลายพู่ห้อยพ้นปีกหมวก
๔.๒ ครุยมหาบัณฑิต เช่นเดียวกับครุยดุษฎีบัณฑิตแต่แขนเสื้อกว้าง
ตอนกลางแขนทั้งสองข้างไม่มีแถบกำมะหยี่
ปลายแขนทั้งสองข้างมีแถบกำมะหยี่สีม่วงกว้าง ๕ เซนติเมตร ขลิบด้วยไหมสีทองโดยรอบ
ประกอบด้วยหมวกแผ่นสี่เหลี่ยมจัตุรัส ยาวด้านละ ๒๔ เซนติเมตร ทำด้วยผ้าหรือสักหลาดสีดำ
มีพู่ทำด้วยดิ้น สีดำ ยาว ๒๒ เซนติเมตร ติดด้วยกระดุมห่อผ้าสีดำหนึ่งเม็ดตรงกลางหมวกให้ปลายพู่ห้อยพ้นปีกหมวก
๔.๓
ครุยบัณฑิตเช่นเดียวกับครุยมหาบัณฑิตแต่ไม่มีเส้นไหมสีทองที่ขอบสาบด้านหน้าทั้งสองด้าน
บัณฑิตในหลักสูตรแพทยศาสตรบัณฑิต ทันตแพทยศาสตรบัณฑิต
และเภสัชศาสตรบัณฑิต สาขาบริบาลเภสัชกรรม ให้ใช้ครุยเช่นเดียวกับครุยมหาบัณฑิต

ข้อ ๕ สีประจำคณะและวิทยาลัย
มีดังต่อไปนี้
(๑) คณะเกษตรศาสตร์และทรัพยากรธรรมชาติ สีเขียวใบไม้
(Green4)
(๒) คณะวิทยาศาสตร์ สีเหลือง
(Yellow)
(๓) คณะวิทยาศาสตร์การแพทย์ สีเหลืองทอง
(Goldenrod1)
(๔) คณะศิลปศาสตร์ สีส้มอิฐ
(Orange Red)
(๕) คณะนิติศาสตร์ สีทองและสีขาว
(Gold and White)
(๖) คณะแพทยศาสตร์ สีเขียว
(Lime Green)
(๗) คณะเภสัชศาสตร์ สีเขียวมะกอก
(Dark Olive)
(๘) คณะพยาบาลศาสตร์ สีขาว
(White)
(๙) คณะสหเวชศาสตร์ สีน้ำเงิน
(Blue1)
(๑๐) คณะวิศวกรรมศาสตร์ สีแดงเลือดหมู
(Firebrick)
(๑๑) คณะเทคโนโลยีสารสนเทศและการสื่อสาร สีทองเข้ม
(Dark Goldenrod)
(๑๒) คณะวิทยาการจัดการและสารสนเทศศาสตร์ สีฟ้า (Sky Blue)
(๑๓) คณะสถาปัตยกรรมศาสตร์และศิลปกรรมศาสตร์ สีเงิน (Silver)
(๑๔) คณะทันตแพทยศาสตร์ สีม่วง
(Violet)
(๑๕) วิทยาลัยพลังงานและสิ่งแวดล้อม สีส้มเข้ม
(Dark Orange1)
(๑๖) วิทยาลัยการจัดการ สีฟ้าและสีขาว
(Blue and White)
(๑๗) วิทยาลัยการศึกษาต่อเนื่อง สีชมพู
(Pink)

ข้อ ๖ เข็มวิทยฐานะของมหาวิทยาลัยพะเยาสำหรับผู้ได้ปริญญามีลักษณะเป็นรูปวงรีทำด้วยโลหะ
สีทอง ความยาว ๕ เซนติเมตร มีตรามหาวิทยาลัยดุนนูนสีทองลงยาสีม่วง สูง ๓ เซนติเมตร
อยู่ตรงกลาง ด้านหลังมีชื่อย่อปริญญา

ข้อ ๗ ครุยประจำตำแหน่งของมหาวิทยาลัยพะเยา
มีสี่ประเภท คือ
๗.๑ ครุยประจำตำแหน่งนายกสภามหาวิทยาลัย ประกอบด้วย
(๑) เสื้อคลุม ทำด้วยผ้าหรือแพรสีดำ
เย็บเป็นเสื้อคลุมยาวเหนือข้อเท้าประมาณ ๑๕ เซนติเมตร หลังและไหล่จีบ
ตัวเสื้อผ่าอกตลอด มีแถบผ้าทอลายที่มหาวิทยาลัยกำหนดตามที่แนบท้ายประกาศนี้
ทำด้วยผ้าฝ้ายสีม่วงสอดดิ้นสีทอง กว้าง ๑๐ เซนติเมตร
เย็บติดยาวตลอดสาบหน้าทั้งสองข้าง มีเส้นไหมสีทองขลิบที่ขอบตลอดความยาวของสาบทั้งสองด้าน
มีไหมถักสีทองขนาด ๓ มิลลิเมตร ติดที่รอบคอ ปล่อยปลายห้อยยาว ๑๔ เซนติเมตร
โดยมีพู่ที่ปลาย แขนเสื้อเป็นแขนพวงยาวระดับข้อมือ
(๒) ผ้าคล้องคอแบบใบโพธิ์ ยาว ๑๒๐ เซนติเมตร
ด้านนอกทำด้วยผ้าหรือแพรสีดำ มีแถบกำมะหยี่สีม่วงกว้าง ๑๐ เซนติเมตร ทาบรอบคอ
ด้านในทำด้วยกำมะหยี่สีม่วง และให้แลบออกมาด้านนอก
ขอบนอกของผ้าคล้องคอด้านนอกขลิบด้วยแถบทำด้วยดิ้นทอง กว้าง ๑.๕ เซนติเมตร
(๓) สังวาล
ทำด้วยโลหะสีทองรูปตรามหาวิทยาลัยขนาดเล็กร้อยด้วยสร้อยสีทอง จำนวน ๒ เส้น
คล้องทางด้านหน้าระหว่างไหล่ทั้งสองข้าง
(๔) เข็มตรามหาวิทยาลัย ลักษณะเช่นเดียวกับเข็มวิทยฐานะ
แต่ไม่มีอักษรย่อปริญญาที่ด้านหลัง ใช้ติดบนสาบหน้าระดับอกทั้งสองด้าน
ใต้ระนาบของสังวาล
(๕) หมวกเป็นหมวกอ่อนแปดเหลี่ยมทรงฝาชี ทำด้วยผ้าหรือสักหลาดสีดำ เส้นผ่าศูนย์กลางเมื่อพับแบน
๒๕ เซนติเมตร มีปีกกว้างพอสมควรโดยรอบ มีพู่ทำด้วยดิ้นสีทองยาว ๒๒ เซนติเมตร
ติดด้วยกระดุมดิ้นทองหนึ่งเม็ดตรงกลางหมวกให้ปลายพู่ห้อยพ้นปีกหมวก
๗.๒ ครุยประจำตำแหน่งกรรมการสภามหาวิทยาลัย
เช่นเดียวกับครุยประจำตำแหน่งนายกสภามหาวิทยาลัย แต่ไม่มีสังวาล
๗.๓ ครุยประจำตำแหน่งอธิการบดี เช่นเดียวกับครุยประจำตำแหน่งนายกสภามหาวิทยาลัย
แต่มีสังวาล จำนวน ๑ เส้น
๗.๔ ครุยประจำตำแหน่งคณาจารย์ประจำของมหาวิทยาลัย
เช่นเดียวกับครุยประจำตำแหน่งกรรมการสภามหาวิทยาลัย

ข้อ ๘ ให้มหาวิทยาลัยพะเยาจัดทำครุยวิทยฐานะ
เข็มวิทยฐานะและครุยประจำตำแหน่งตามประกาศนี้ขึ้นไว้เป็นตัวอย่าง

ข้อ ๙ ให้นายกสภามหาวิทยาลัยเป็นผู้รักษาการตามประกาศนี้
ในกรณีที่มีปัญหาเกี่ยวกับการปฏิบัติตามประกาศนี้
ให้นายกสภามหาวิทยาลัยเป็นผู้วินิจฉัยชี้ขาดและให้ถือเป็นที่สุด


ประกาศ
ณ วันที่ ๑๒ มีนาคม พ.ศ. ๒๕๕๔
ศาสตราจารย์เกียรติคุณ
คุณหญิงไขศรี ศรีอรุณ
นายกสภามหาวิทยาลัยพะเยา
[เอกสารแนบท้าย]

๑. แถบผ้าทอลาย แนบท้ายประกาศ

(ดูข้อมูลจากภาพกฎหมาย)






















ปริยานุช/ผู้จัดทำ
๑๓ มิถุนายน
๒๕๕๔

ณัฐวดี/ตรวจ
๑๓ มิถุนายน
๒๕๕๔

ปณตภร/ปรับปรุง
๒๘ มิถุนายน ๒๕๕๕

















































[๑] ราชกิจจานุเบกษา
เล่ม ๑๒๘/ตอนพิเศษ ๖๑ ง/หน้า ๖๘/๑ มิถุนายน ๒๕๕๔